Suomen Uutiset oli aikanaan Suomen Maaseudun Puolueen SMP:n pää-äänenkannattaja. Lehti lakkautettiin 1995, kun pieneksi kuihtunut puolue ei voinut enää tukea sitä taloudellisesti. Lehti oli vaiti parikymmentä vuotta, kunnes palasi ihmisten ilmoille toissa vuonna Perussuomalaisten verkkojulkaisuna.

Juhani Aro

Suomen Uutiset ilmestyy nyt vain verkossa ja sen päätoimittaja tänään on Matias Turkkila. Perussuomalainen puolue pitää itseään SMP:n perillisenä, olihan nykyinen puheenjohtaja Timo Soini SMP:n viimeinen puoluesihteeri.

Suomen Uutiset ilmestyi paperisena yhtäjaksoisesti vuodesta 1959 lukien. Sen toimitusjohtajana, levikkipäällikkönä ja eduskuntatoimittajana toiminut SMP:n pitkäaikainen puheenjohtaja, kaksinkertainen ministeri Pekka Vennamo on tänään totaalisen pettynyt tuhkasta nousseeseen uuteen Suomen Uutisiin.

Viimeisin pisara oli lehdessä julkaistu rikossyytteen kiihotuksesta kansanryhmää vastaan saaneen kansanedustaja Teuvo Hakkaraisen haastattelu. Siinä Hakkarainen mm. vertaa turvapaikanhakijoiden vastaanottokeskuksia seksiturismiin ja pelkää, että suomalaiset miehet vaihdetaan turvapaikanhakijoihin. Eikä ollenkaan ymmärrä häneen kohdistettua rikossyytettä.

Haastattelu sai Vennamon kirjoittamaan Facebookissa näin:

– Kuinka kukaan järkevä ihminen voi ottaa vakavasti tuollaisia Hakkaraisen hölötyksiä?

– Sääliksi käy entisen arvostetun oppositiolehtemme alennustila. Nimi pitäisi vaihtaa, hyvä nimi olisi ”Suomen Ulostukset”, Vennamo kirjoitti Image-lehden suositun blogistin Sakari Timosen FB-seinällä.

Demokraatti.fi tavoitti 72-vuotiaan Pekka Vennamon Espanjasta. Hänen mielestään Perussuomalaiset on pilannut vanhan kunnianarvoisan Suomen Uutisten brändin.

– Kirjoitin, koska monet ihmiset yhä luulevat Suomen Uutisten olevan se sama lehti, joka se oli ennen. Ei ole. Brändi on pilattu, Vennamo sanoo.

Hän kertoo, ettei Perussuomalaiset kiinnosta häntä lainkaan puolueena, eikä hän ole koskaan ollut missään tekemisissä puolueen kanssa. Muut puolueet kyllä kiinnostavat.

– Äänestän aina vaaleissa sitä puoluetta ja ehdokasta, joka sattuu kiinnostamaan, Vennamo vastaa.